b'\n_START_ARTICLE_\nM/S Bore IX (1967)\n_START_PARAGRAPH_\nM/S Bore IX oli suomalainen Bore-varustamon lastimoottorialus joka upposi 19. tammikuuta 1969 kello 21 j\xc3\xa4lkeen l\xc3\xa4hell\xc3\xa4 Almagrundetin majakkaa Ruotsin rannikolla. Onnettomuudessa kuoli kuusi miehist\xc3\xb6n j\xc3\xa4sent\xc3\xa4, heid\xc3\xa4n joukossaan laivan kapteeni Birger \xc3\x85kerfelt. Laivalla oli kaikkiaan 13 hengen miehist\xc3\xb6. _NEWLINE_Bore IX oli matkalla selluloosalastissa Kemist\xc3\xa4 Purfleetin satamaan Englantiin. V\xc3\xa4likannen lastauksen aikana laivan oli havaittu kallistelleen kun laivan kaksi nosturia oli samaan aikaan nostamassa lastia samalta puolelta alusta, lis\xc3\xa4ksi havaittiin ett\xc3\xa4 laivan keulan syv\xc3\xa4ys oli suurempi kuin per\xc3\xa4n syv\xc3\xa4ys ja t\xc3\xa4m\xc3\xa4 aiheutti laivalle keulaviippausta. 19. tammikuuta vastaisena y\xc3\xb6n\xc3\xa4 laivan kansirakenteisiin ja kannelle alkoi muodostua j\xc3\xa4\xc3\xa4t\xc3\xa4 joka aiheutti noin 10-13 asteen kallistuman vasemmalle. J\xc3\xa4\xc3\xa4 saatiin poistettua ja laiva oikeni mutta illalla kello 18 j\xc3\xa4lkeen laiva alkoi kallistua t\xc3\xa4ll\xc3\xa4 kertaa oikealle. Kello 20 j\xc3\xa4lkeen laiva kallistui nopeasti noin 35 astetta oikealle ja j\xc3\xa4i siihen tilaan. Laivalta l\xc3\xa4hetettiin h\xc3\xa4t\xc3\xa4sanoma ja pelastuslautta irotettiin. Osa miehist\xc3\xb6\xc3\xa4 p\xc3\xa4\xc3\xa4si lauttaan joka erkani laivasta ja l\xc3\xa4hti ajelehtimaan. Helikopteri pelasti my\xc3\xb6hemmin lautalla olleet. Alukseen j\xc3\xa4\xc3\xa4neet sen sijaan katosivat laivan opotessa. _NEWLINE_Bore IX oli touko-kes\xc3\xa4kuussa 1968 kymmenen p\xc3\xa4iv\xc3\xa4n ajan tie- ja vesirakennushallituksen k\xc3\xa4yt\xc3\xb6ss\xc3\xa4 uuden Saimaan kanavan testauksen aikana. _NEWLINE_M/S Bore IX oli valmistunut hein\xc3\xa4kuussa 1967 Laivateollisuus Oy:n telakalta Turussa. Laivan kantavuus oli 950 kuollutpainotonnia, pituus 71,64 metri\xc3\xa4, leveys 11,02 metri\xc3\xa4 ja syv\xc3\xa4ys 5,45 metri\xc3\xa4. Koneen teho oli 1\xc2\xa0400 hevosvoimaa.'